Parys-moord: Valke vang twee verdagtesDie Valke het die plaasmoordsaak van die bejaarde Van Rooyen-egpaar van Parys oorgeneem en Woensdag reeds twee verdagtes in hegtenis geneem. Ernst en Annetjie van Rooyen is Dinsdag dood in ŉ motorhuis, wat as ŉ snoepwinkel gebruik is, op hul plaas Somerset aangetref. Annetjie se liggaam was in ‘n vrieskas gesit. Kapt. Paul Ramaloko, die Valke se woordvoerder, het aan Maroela Media gesê die verdagtes is Woensdagoggend in Zambala naby Sasolburg in hegtenis geneem. “ŉ 30-jarige man en 46-jarige vrou is aangekeer. Gesteelde goedere asook ŉ selfoon van die egpaar, is in hulle besit gevind,” het Ramaloko gesê. Die verdagtes moet Vrydag in die Parys-landdroshof verskyn op aanklagte van moord en diefstal.